
1. Reconstrucţia în Balcani după încetarea războiului din Iugoslavia

Uniunea Europeană are pe masa de lucru un Pact de Stabilitate pentru regiunea Balcanilor, care are în vedere reconstrucţia economică pentru ţările acestei regiuni şi, pe termen lung, integrarea lor. Pactul de Stabilitate urmează să lege statele din regiune între ele, dar şi cu ţările occidentale - cele ale UE în primul rând - şi cu Rusia. Pactul vizează crearea în Europa de Sud-Est a unui climat de pace, democraţie şi securitate, care să facă regiunea aptă pentru integrarea în structurile euro-atlantice. 

Reuniunea diplomatică pregătitoare a Conferinţei ministeriale a Pactului de Stabilitate, din 27 mai de la Petersberg, în apropiere de Bonn, a fost deschisă tuturor statelor din regiune: Albania, Bosnia, Bulgaria, Croaţia, Fosta Republică Iugoslavă a Macedoniei /FYROM/, România, Turcia, Slovenia şi Ungaria – cu participarea şi a Rusiei şi SUA. Cu statut de observator va fi prezentă Republica Muntenegru, care, împreună cu Serbia, formează Republica Federală Iugoslavia. 

Ideea unui Pact de Stabilitate pentru Balcani, sub auspiciile Organizaţiei pentru Securitate şi Cooperare în Europa (OSCE), a fost lansată de Germania la începutul lunii aprilie a acestui an, cu ocazia reuniunii miniştrilor de externe din ţările UE, de la Luxembourg. Iniţiativa Uniunii Europene privind un Pact de Stabilitate a găsit aprobarea unanimă a delegaţiilor diplomatice participante. 

Pactul ar reuşi să mobilizeze un număr impresionant de forţe: Uniunea Europeană, Statele Unite, Rusia, Canada şi Japonia vor trebui să fie cosemnatare ale acordului, alături de ţările din regiune. De asemenea, Pactul de Stabilitate trebuie să asocieze ţărilor semnatare şi anumite instituţii: G8, OSCE, ONU, NATO şi Banca Mondială. Ministrul german al afacerilor externe, Ioschka Fischer, a declarat că "trebuie să facem pentru această regiune ce s-a făcut pentru Europa de Vest în 1945 şi pentru estul continentului în 1989 şi să oferim ţărilor din Balcani posibilitatea unui "nou start"".

Pactul va fi compus din "trei pachete" vizând instaurarea de regimuri democratice în toate ţările regiunii, o reconstrucţie economică bazată pe regimul privat şi acorduri de securitate, cuprinzând controlul armamentelor, securitatea frontierelor şi coordonarea luptei împotriva criminalităţii. 

Dl. Fischer a subliniat că pacea în regiune trece prin planul de pace din Kosovo, bazat pe cele cinci cerinţe ale G8. "Pactul trebuie să includă în mod expres RF Iugoslavia".

Războiul din Iugoslavia a modificat ierarhia criteriilor de evaluare a performanţelor ţărilor din zonă. Până acum, responsabilii occidentali ţineau aceste ţări în stand by: era verificat temporar stadiul îndeplinirii unor standarde considerate nenegociabile, se constata că situaţia e departe de a fi satisfăcătoare, se ofereau sfaturi pentru continuarea fermă şi susţinută a reformelor. Occidentul a înţeles valoarea pe care o are ceea ce s-a câştigat până în acest moment, în ţările din regiune. 

Comisia Europeană a propus, ca o contribuţie la acest Pact, posibilitatea încheieriii unor "acorduri de stabilitate şi asociere" bilaterale, între UE şi statele cel mai grav afectate de conflictul iugoslav. Comisarul UE Hans van den Broek, a indicat că aceste acorduri ar da Macedoniei, Albaniei, Bosniei-Herţegovina, Croaţiei şi Iugoslaviei "un semnal politic" privind perspectiva de aderare pe termen lung. şările care dispun deja de un acord de cooperare cu UE, dar suportă urmările conflictului, (Albania, Macedonia), vor face obiectul "unui studiu de fezabilitate". Croaţia şi Bosnia nu au transmis semnale convingătoare, Iugoslavia încalcă înseşi normele fundamentale ale UE. În schimb, Bulgaria şi România se află deja într-un pluton fruntaş pentru aderarea la Uniunea Europeană. 

Ministrul german al afacerilor externe, Joschka Fischer, a afirmat, cu aceeaşi ocazie, că speră în definitivarea unui Pact de Stabilitate pentru Balcani până la sfârşitul lunii iunie, cu ocazia deschiderii întâlnirii de lucru dintre înalţii funcţionari ai celor 30 de ţări care participă la acest plan. Fischer a declarat, în faţa directorilor politici ai ministerelor afacerilor externe reuniţi la Petersberg, că speră "ca o reuniune ministerială să decidă Pactul de Stabilitate până la sfârşitul preşedinţiei germane a Uniunii Europene". Deşi ministrul german al Afacerilor Externe doreşte semnarea pactului chiar în cursul lunii iunie, există un număr de dificultăţi care, cel puţin până în acest moment, par insurmontabile

· În primul rând, dintre ţările semnatre lipseşte Iugoslavia, adică principalul furnizor de instabilitate din zonă. 

· Admiţând faptul că războiul s-ar sfârşi în curând, Iugoslavia nu mai poate fi considerată un partener, câtă vreme Slobodan Miloşevici se află la putere. Inculparea acestuia pentru crime de război şi crime împotriva umanităţii îl descalifică pentru negocierile de pace, cu atât mai mult pentru semnarea Pactului de Stabilitate în Balcani. 

· Această inculpare afectează, însă, şi Croaţia. Dacă Tribunalul Penal Internaţional este un organism corect şi imparţial, atunci trebuie să urmeze inculparea liderilor croaţi pentru acelaşi tip de crime comise împotriva sârbilor şi a musulmanilor bosniaci. O asemenea evoluţie ar scoate şi Croaţia din discuţie.

· Albania este o ţară foarte săracă, sute de mii de refugiaţi kosovari agravează situaţia, încât statul se menţine doar datorită garanţiilor pe care le oferă prezenţa trupelor NATO pe teritoriul său.

· Bosnia, tricefală nu mai este un stat capabil de acţiune.

· Macedonia, la rândul ei, este o pradă potenţială: Iugoslavia, Bulgaria şi Albania privesc cu mare interes evoluţia ei, în aşteptarea primelor semne de slăbiciune. Deja, prezenţa masivă a refugiaţilor albanezi a declanşat o criză economică şi este pe cale de a declanşa şi una politică, întrucât politicienii albanezi de la Skopje au declarat de curând că Macedonia trebuie să se transforme într-un stat multinaţional. Pe de altă parte, Grecia, membră a Uniunii Europene, nu îi recunoaşte Macedoniei nici măcar numele, reuşind să impună pe plan internaţional o denumire ridicolă: FYROM.

· Turcia, altă ţară chemată să semneze Pactul de Stabilitate, este o permanentă sursă de tensiune în zonă. Relaţiile deloc amicale cu Grecia, strunite doar de apartenenţa comună la NATO, se răsfrâng asupra raporturilor dintre celelalte ţări din Balcani. 

În concluzie, dintre cele nouă ţări sud-est europene (minus Iugoslavia), care ar trebui să semneze Pactul, numai România şi Slovenia au şanse reale de aderare la NATO şi numai Ungaria şi Slovenia ar putea face faţă integrării în Uniunea Europeană. Cum Pactul se bazează pe structurile de securitate ale Alianţei Nord-Atlantice şi cum Rusia (şi ea potenţial cosemnatară) s-a pronunţat răspicat împotriva întăririi NATO în Balcani, evoluţiile devin aproape imprevizibile.

Totuşi, în luna iulie Uniunea Europeană şi Banca Mondială intenţionează să organizeze o conferinţă ministerială pentru a da un impuls politic reconstruirii Balcanilor. La reuniune vor participa miniştrii de finanţe ai principalelor ţări donatoare, preşedintele Băncii Mondiale, James Wolfenson, precum şi directorul general al FMI, Michael Camdessus. 

Banca Mondială şi UE au primit, la sfârşitul lunii aprilie, mandatul de a coordona ajutorul pentru reconstrucţia Balcanilor. Un secretariat tehnic mixt a fost creat la Bruxelles, pentru a analiza necesităţile acestei zone. Din analizele experţilor a reieşit că ajutorul UE şi al ţărilor membre pentru această regiune s-a cifrat, între 1990 şi 1999, la 15 miliarde euro, la care se adaugă încă 2,5 miliarde euro din partea Băncii Europene pentru Reconstrucţie şi Dezvoltare. 

 

2. Evoluţia conflictului din Kosovo

Deşi tratativele tripartite de la Moscova pentru găsirea unei soluţii diplomatice în Balcani, la care au participat emisarul rus, Viktor Cernomîrdin, preşedintele Finlandei, Martti Ahtisaari, în calitate de împuternicit al Uniunii Europene, şi secretarul de stat adjunct al SUA, Strobe Talbott, par să fi ajuns la un acord de principiu asupra semnării unui document comun, există cel puţin câteva elemente îngrijorătoare în privinţa deciziei SUA de a continua războiul până la capăt.

Astfel, în pofida declaraţiilor unor oficiali occidentali că Slobodan Miloşevici continuă să rămână partenerul de negocieri sârb, Tribunalul Penal Internaţional pentru fosta Iugoslavie, înfiinţat la Haga în 1993, l-a condamnat pe acesta împreună cu alţi factori guvernamentali de decizie pentru “crime împotriva umanităţii”. Alături de Slobodan Miloşevici au mai fost condamnaţi joi, 27 mai, şi preşedintele Serbiei, Milan Milutinovici, vicepremierul Nikola Sainovici şi şeful statului major al armatei, Dragoliub Oidanici. Procuroarea Louise Arbour s-a bazat în special pe datele oferite de serviciile de informaţii occidentale şi pe declaraţiile refugiaţilor albanezi, fiindu-i refuzat accesul în Kosovo. Această decizie anulează, practic, eforturile de pace, aruncându-le în derizoriu, ceea ce dovedeşte că, în acest moment, singura cale de soluţionare a conflictului dorită de SUA şi de unii dintre aliaţii lor este capitularea necondiţionată a regimului de la Belgrad.

Decizia Tribunalului este în conformitate cu articolul fostului consilier pentru securitate naţională al preşedintelui Jimmy Carter, Zbygniew Brzezinski, analizat într-un monitor anterior, NATO, pentru a nu-şi pierde credibilitatea, va trebui să uzeze de toate mijloacele pentru a câştiga războiul exact în termenii pe care i-a formulat de la început şi fără a accepta nici un compromis. El a subliniat că orice cedare ar însemna, pe termen lung, sfârşitul NATO şi, implicit al hegemoniei mondiale a Statelor Unite. De asemenea, a atras atenţia că nu mai trebuie negociat cu Slobodan Miloşevici. În prezent, Brzezinski revine, printr-un articol în ziarul Wall Street, ediţia europeană, apreciind că, în circumstanţele date, singura soluţie ar fi “impunerea de facto” a controlului fizic, prin forţele NATO. El pune, în final, o întrebare-cheie: “In ce fel vor pătrunde ele în Kosovo ?” 

Pe de altă parte, Henri Kissinger, cunoscut ca analist echilibrat şi arhitect al bunelor relaţii cu Rusia, a publicat un articol în Newsweek, în care arată că, deşi "pentru fiecare etapă a tragediei din Kosovo au existat şi alte soluţii, acestea n-au fost evaluate serios” şi atrage atenţia că “NATO s-a autoîmpins într-o capcană, încercând să justifice războiul în termeni ce pretind o victorie totală, în timp ce aplică o strategie de compromis.” Concluzia la care ajunge Kissinger este aceeaşi: “Când credibilitatea NATO a fost pusă la zid, trebuie să insistăm – chiar cu trupe terestre, dacă e nevoie – până când trupele sârbe vor părăsi Kosovo şi refugiaţii vor fi lăsaţi să se întoarcă aceasă”.

În acest sens, preşedintele Bill Clinton a avertizat că, dacă în cel mult câteva săptămâni nu se ajunge la o soluţie paşnică, acest termen fiind legat de ultima speranţă de rezolvare negociată pe care o poate oferi întrunirea la vârf a G-8 (cele 7 state dezvoltate ale lumii + Rusia) de la Köln, pe 18-19 iulie, atunci va da ordin soldaţilor americani să invadeze Iugoslavia, după cum dezvăluie cotidianul britanic The Times, citând surse autorizate de la Casa Albă. Majoritatea celorlalte ţări NATO ar putea fi de acord cu aceasta, cu excepţia notabilă a Germaniei. De asemenea, Grecia şi Italia au manifestat serioase rezerve. În schimb, Franţa şi Marea Britanie ar putea participa cu efective importante la operaţiunea terestră.

De foarte mare importanţă pentru România, în eventualitatea declanşării unui asemenea atac, este răspunsul la întrebarea lui Brzezinski “Unde este uşa pentru Kosovo ?”

Un scenariu de război este oferit de analiza Institutului de Cercetări Stratfor din Austin (Texas), care prezintă trei opţiuni pentru ofensiva terestră:

1. O invazie la frontierele Kosovo, dinspre Albania şi Macedonia sau numai dinspre Albania, cu obiectivul limitat la crearea de coridoare umanitare şi zone protejate în provincie care să asigure încetarea epurării etnice şi reîntoarecerea refugiaţilor. Pentagonul a prevăzut pentru acest caz folosirea a circa 30.000 – 50.000 soldaţi.

Această opţiune, atacul limitat la frontierele Kosovo, este declarată “improprie, inoportună şi primejdioasă”, datorită necesităţii ca trupele aliate să se confrunte cu armatele a II-a şi a III-a iugoslave, staţionate în Kosovo şi Muntenegru. De asemenea, nu există căi facile de acces, relieful fiind deosebit de accidentat. Macedonia a declarat deja că nu va permite un atac asupra Serbiei dinspre teritoriul său, iar Albania nu are porturi şi căi ferate corespunzătoare. În plus, “probabilitatea pierderilor umane este extrem de mare şi inacceptabilă din punct de vedere politic”. Pe de altă parte, se subliniază că “posibilitatea începerii unor operatiuni de gherilă împotriva forţei de ocupaţie NATO este foarte mare, atâta timp cât guvernul sârb îşi menţine legitimitatea şi controlul operaţional”.

2. Al doilea caz ar avea ca obiectiv cucerirea provinciei Kosovo şi instaurarea unui protectorat international potrivit obiectivelor stabilite la Rambouillet, prin atacarea zonei tot dinspre Albania şi Macedonia, cu ocuparea în prealabil a Muntenegrului. Acest plan ar necesita intervenţia a 150.000 militari.

Opţiunea a doua, deşi considerată cea mai probabilă, este împiedicată de aceleaşi împedimente enumerate mai sus, dintre care cea mai spinoasă este “logistica”

3. Ultimul caz este invadarea Iugoslaviei în întregime, prin cucerirea Belgradului şi răsturnarea regimului lui Slobodan Miloşevici. Abia acum se pune cu pregnanţă întrebarea “pe unde ?” Pentru această variantă s-a estimat ca necesară prezenţa a 200.000 militari.

Există cinci rute potentiale de invazie, respectiv 

· din Ungaria în Voivodina, peste Dunăre; 

· prin Croaţia şi Bosnia spre Est, direcţia Belgrad, pe Valea Dunării şi a Savei; 

· prin Albania şi Macedonia, în Nord, direcţia Kosovo; 

· prin Bulgaria, spre Bor şi Nis sau 

· prin România, la Vest, direcţia Belgrad. 

Ar putea exista şi un atac combinat din toate aceste direcţii.

Cazul Albaniei şi Macedoniei a fost discutat mai sus. Croaţia şi Bosnia prezintă o infrastructură deteriorată, ele nici nu sunt recunoscute ca state de intreaga comunitate internatională, structurile interne necesită puternice întăriri, cu estimare de timp cel puţin două luni, înainte de aducerea unor noi forţe. În plus, aceste ţări adăpostesc puternice minorităţi sârbe ostile NATO. Cazul Bulgariei ar reprezenta “un coşmar din punct de vedere diplomatic” ca, de altfel, şi al României. Luarea în considerare a variantei Ungaria ar necesita acordul Austriei, care, deja înspăimântată de problema refugiaţilor, a interzis străbaterea teritoriului său. Ungaria nu are frontieră continuă cu nici un dintre ţările NATO. Dacă s-ar lua în calcul aprovizionarea dinspre Slovacia, ţară care doreşte să intre în NATO, trebuie totuşi să se ţină cont că este o ţară slavă, ce are strânse legături cu Rusia. Aceasta, la rândul ei, ar face presiuni enorme asupra conducerii slovace.

Deşi liderii occidentali au afirmat în nenumărate rânduri că nu intenţionează să întreprindă un atac la sol în viitorul apropiat, Francois Heisbourg, unul dintre cei mai mari experţi europeni în probleme de strategie şi politică militară, fost director al Institutului International de Studii Strategice din Londra, preşedintele Centrului de Politică a Securităţii din Geneva, a declarat într-un interviu recent, în ziarul L`Espresso: “În situaţia actuală există mari posibilităţi de a se ajunge la o asemenea operaţiune. Bombardamentele aeriene nu produc efectele politice, umanitare şi militare dorite. Spre deosebire de ministrul american al apărării, William Cohen, consider puţin verosimil că aceste atacuri aeriene vor putea continua în ritmul actual luni de zile.” El trage concluzia că “Actuala criză din Balcani a demonstrat clar, mai mult ca oricând, că Europa este un pitic militar care nu reuşeşte să ducă o politică externă autonomă. Oricare ar fi rezultatul acestui război, politicienii vor trage concluzia că trebuie accelerată acţiunea de promovare a unei coordonări a apărării europene, încorporată în NATO. Sectoare ample ale opiniei publice din Europa sunt umilite de excesiva dependenţă faţă de SUA”.

La Bonn, în cadrul unei reuniuni secrete, conform presei britanice, miniştrii apărării din SUA, Marea Britanie, Franţa , Germania şi Italia ar fi discutat amănunte despre planul unei intervenţii terestre. Potrivit ziarului Sunday Telegraph, mai mulţi oficiali militari britanici au declarat că ţara lor pregăteşte trimiterea în Kosovo a unei forţe de 50.000 militari. Deja în zonă sunt prezenţi circa 170.000 militari ai forţelor aliate, masaţi în Macedonia şi Albania.

Slobodan Miloşevici a declarat recent că “în principiu” este de acord cu concluziile G-8, dar a cerut ca forţele de menţinere a păcii să fie alcătuite din state “neutre”, Rusia şi alte state CSI. Buna lui credinţă este în continuare pusă la îndoială de Occident. România a primit semnale din partea ţarilor NATO să facă parte din aceste “forţe”.

Reacţiile internaţionale faţă de această criză sunt din ce în ce mai vehemente. Chiar şi miliardarul american de origine maghiară, George Soros, a condamnat strategia NATO în Iugoslavia, declarând “Sunt şocat de consecinţele intervenţiei noastre. Am realizat exact inversul a ceea ce intenţionam. Totul a ieşit pe dos.” In Parlamentul bulgar, liderul Partidului Socialist, Gheorghi Pîrvanov, a afirmat că forţele terestre NATO vor pătrunde în Iugoslavia, iar “pericolul să fim atraşi într-un război este real”. Purtătoarea de cuvânt a guvernului, Stoiana Gheorghieva, a declarat că decizia cu privire la viitorele acţiuni ale Alianţei va putea fi luată pe 1 iunie, în Belgia, la întâlnirea şefilor marilor state majore din ţările membre.

China este tot mai ingrijorată de evoluţia evenimentelor. Wang Jincun, cercetător la Academia Chineză de Ştiinţe Sociale, a publicat un articol transmis de Agenţia Xinhua şi intitulat Democratizarea globală – o camuflare a hegemoniei SUA”. El afirmă: “În timp ce urmăresc să edifice o lume unipolară şi să-şi consolideze hegemonia, SUA au avansat tot felul de teorii ale politicii puterii. Un exemplu îl constituie conceptul de “democratizare globală”. Punctele cruciale ale conceptului sunt de a priva naţiunile in curs de dezvoltare de suveranitate şi de a le călca suveranitatea in picioare. Fundamentul teoretic al “democratizării globale” este aşa- numita “teorie modernă a suveranităţii” sau “teoria suveranităţii limitate”.

China a anunţat că se va întoarce spre aliaţii tradiţionali”, Rusia şi Coreea de Nord, iar Viktor Cernomîrdin, emisarul Rusiei pentru soluţionarea problemei Kosovo, a declarat că Rusia se va retrage de la negocieri dacă punctele sale de vedere vor fi în continuare ignorate, preferând să încheie o alianţă militară cu China şi India.

 

3. Reuniune a Iniţiativei de Cooperare Sud-Est Europeană (SECI)

Preşedintele Emil Constantinescu l-a primit marţi, 25 mai, la Palatul Cotroceni pe Richard Schifter, consilier special al Secretariatului de stat al SUA şi coordonator al programului SECI. După întâlnirea cu şeful statului român, Richard Schifter a declarat presei că, după un an în care s-au făcut eforturi pentru reunirea ţărilor din această regiune în lupta împotriva criminalităţii transfrontaliere, a fost creat Centrul Regional pentru combaterea crimei organizate. În opinia demnitarului american, corupţia şi criminalitatea slăbesc dezvoltarea economică a unei ţări dar, prin eforturile comune ale participanţilor la acest program, se speră în soluţionarea aspectelor de acest gen, de pe urma căreia să beneficieze toate statele din zonă.

După cum se ştie, iniţiativa acestei lupte internaţionale în sud estul Europei a avut-o România, guvernul propunând ca Centrul să fie coordonat de aici, iar celelalte ţări au acordat iniţiativei o largă susţinere. 

Istoria acestui centru a început, însă, cu mai mulţi ani în urmă, când analizele de securitate, în special cele americane, constatau o reducere a riscurilor militare şi o creştere a riscurilor non-militare, sau neconvenţionale. Experţii americani şi cei europeni se refereau, deopotrivă, la proliferarea şi diseminarea armelor şi materialelor de distrugere în masă, la acţiunile teroriste, la mişcările migratorii ale unor grupuri importante de populaţie, la traficul de droguri şi de carne vie, de armament şi alte ameninţări neconvenţionale.

Atunci când s-a făcut harta acestor posibile ameninţari, s-a constatat că sursa celor mai multe dintre ele este localizată în zona Orientului Mijlociu, a Orientului Apropiat, zona sud-est asiatică. Observându-se cursul acestor riscuri, se vedea că ele, deşi generate într-o regiune sud-est asiatică, sunt exportate spre zonele vestice ale Europei şi ale SUA. Analizele respective au fost apoi extinse la nivelul Uniunii Europene şi ale Consiliului Europei. 

Împreună cu partenerii din Uniunea Europeană şi cu o delegaţie americană, România a reuşit să treacă, privind această iniţiativă, peste obstacolele negocierilor care au durat aproape un an. 

Nouă ţări din Europa de sud-est au semnat la 26 mai, la Bucureşti, “Acordul de Cooperare pentru prevenirea şi combaterea infracţionalităţii transfrontaliere” şi “Carta de organizare şi funcţionare a Centrului regional SECI”. Potrivit prevederilor acordului, ţările semnatare vor face schimb de informaţii şi vor acţiona în comun pentru a preveni criminalitatea. Reprezentanţi ai poliţiei şi ai vămilor din fiecare ţară semnatară vor fi trimişi la centrul SECI, ce urmează a fi deschis la Bucureşti în cursul acestui an, pentru a coordona lupta împotriva delincvenţei transfrontaliere şi a corupţiei. 

Preşedintele Emil Constantinescu a arătat că “o regiune curăţată de corupţie şi crimă organizată va fi în acelaşi timp o regiune atractivă pentru investitorii străini”. În acest sens, preşedintele României a subliniat că accentul se pune acum pe eliminarea cauzelor corupţiei. În ultimul timp s-au luat măsuri de simplificare a legislaţiei şi în momentul de faţă există o singură lege a privatizării. Totodată, Emil Constantinescu a prezentat şi inţiativa de înfiinţare a unei comisii consultative, care să propună un nou Cod Fiscal, concluzia fiind că o legislaţie mai simplă va duce la o corupţie redusă. 

Potrivit opiniei experţilor este posibil ca România să primească un prim mandat de coordonare, putând fi asistată de ţările din zonă. Este de presupus că supravegherea şi coordonarea Centrului se va face prin rotaţie, astfel încât toate statele membre să-şi aducă o contribuţie substanţială în eradicarea corupţiei din Europa de sud-est. 

O parte din discuţiile purtate de preşedintele României a avut loc pe marginea unui acord asupra ideii că soluţia cea mai rapidă şi convingătoare pentru stabilizarea zonei o constituie o evoluţie economică durabilă, însoţită de o democratizare constantă. România se aşteaptă să asiste la o dezvoltare comprehensivă, largă, atât politică, cât şi economică şi aşteaptă ca statele puternic industrializate să contribuie în mod hotărâtor la evoluţia economică a zonei. Esenţial este aportul capitalului privat. 

Deosebit de importantă este, de asemenea, crearea unui climat economic favorabil pentru afluxul capitalului privat, mai eficient şi mai solid. Experţii în domeniu consideră că injecţia de capital privat în această regiune trebuie să aibă loc într-un climat politic, economic şi social stabil, într-o societate unde problemele criminalităţii şi ale corupţiei sunt ţinute sub control. 

 

4. Rezultatele alegerilor locale şi ale referendumului consultativ din Republica Moldova

Electoratul Moldovei, format din 2,4 milioane persoane, a fost convocat în ziua de 23 mai să aleagă un număr de 643 de primari şi 6311 consilieri, la toate nivelurile de reprezentare. Cele patru blocuri electorale principale, constituite fiecare din câte trei formaţiuni politice şi 10 partide, au lansat în confruntare 3560 candidaţi pentru funcţia de primar şi 31700 candidaţi pentru funcţia de consilier. Din acest total se remarcă numărul relativ mare al independenţilor: 998 pentru funcţia de primar şi 675 candidaţi pentru funcţia de consilier. 

Datele centralizate relevă faptul că la scrutin au participat în total doar 55% din cetăţenii cu drept de vot şi au fost aleşi doar un număr de 160 de primari, pentru alte 300 de posturi de primar urmând să se organizeze un al doilea tur de scrutin în ziua de 6 iunie. Populaţia nu a răspus chemării la urne în câteva localităţi din judeţele Edineţ şi Chişnău, precum şi în întreg judeţul Taraclia, unde liderii populaţiei, majoritar bulgărească, au cerut ca pe teritoriul raionului să se creeze un nou judeţ. 

Potrivit datelor existente Blocul comuniştilor, agrarienilor şi socialiştilor a obţinut, aproximativ, 1600 locuri de consilieri în organele locale, Alianţa centristă deţine, aproximativ, 900 de consilieri, Convenţia Democrată deţine 550 de consilieri iar Partidul Forţelor democratice a obţinut 325 mandate. 

Al doilea tur de scrutin va oferi o confruntare între canditaţi aparţinând aceloraşi blocuri electorale şi în special ai Blocului comuniştilor, agrarienilor şi socialiştilor.

Data de 23 mai a marcat şi referendumul la care preşedintele Petru Lucinschi a chemat populaţia ţării să-şi exprime opinia privind modificarea caracterului regimului politic, din semiprezidenţial în regim prezidenţial. Momentul ales, al alegerilor locale, acum când se caută toate resursele pentru a se oferi Moldovei stabilitate politică, nu a putut fi exploatat datorită apatiei alegătorilor.

Pentru un rezultat favorabil al referendumului ar fi fost nevoie de o prezenţă la urne de 60% şi de aprobarea unei majorităţi a participanţilor. La Chişinău se încearcă o descifrare a semnificaţiei votului negativ al găgăuzilor, având în vedere că actualele autorităţi din Republica Moldova au creat şi încurajat Uniunea teritorială autonomă a găgăuzilor, cu capitala la Comrat.

Unii membri ai forului legislativ au criticat ideea referendumului, afirmând că, potrivit constituţiei în vigoare, doar Parlamentul poate aproba o schimbare a caracterului regimului politic al republicii. Criticii l-au acuzat pe Lucinschi de tentativă de confiscare a puterii: " Lucinschi vrea să fie un Alexander Lucaşenko al nostru şi iată ce economie "puternică" are acum Belarusul", arăta Iurie Roşca, reprezentant al Blocului pentru o Moldovă Democratică şi Prosperă, exprimându-şi scepticismul privind ideea referendumului. 

Problemele cu care se confruntă la această oră Moldova sunt grave şi nu li se întrevede o rezolvare rapidă. După câteva luni de criză politică, Ion Sturza a preluat funcţia de prim-ministru şi, odată cu aceasta, toate problemele financiare şi economice ale ţării. Economia Moldovei a fost sever afectată de criza economică din Rusia, care continuă să fie principalul său partener comercial. Moneda naţională s-a depreciat cu 50% faţă de dolarul american în ultimul an. Datoria externă a ţării pe anul 1999 este de 270 milioane de dolari, iar datoria totală este de 1.3 miliarde de dolari. Salariul mediu este de 330 lei moldoveneşti, echivalentul a 33 dolari. Sprijinul din partea FMI şi a Băncii Mondiale este condiţionat de reforme economice rapide. Singura rază de lumină, în tot acest context tulbure, a venit în urma vizitei la Chişinău a premierului român Radu Vasile, care a cerut organizaţiilor internaţionale să includă Moldova în planurile de reconstrucţie din Balcani, afirmând că România va face toate eforturile pentru a-şi susţine ţara-soră: "Republica Moldova este, poate, singurul stat ex-sovietic care şi-a demonstrat clar deschiderea faţă de valorile europene".

 

5. Campania electorală privind alegerile din Parlamentul European

Apropierea zilei de 13 iunie, dată la care au fost fixate alegerile pentru cei 350 de membri ai Parlamentului European este percepută în mod diferit în cele 15 ţări membre ale Uniunii Europene. 

Evenimentul este pus în umbră, pe de o parte, de alegerile locale desfăşurate în această perioadă într-o serie de ţări, iar, pe de altă parte, de indiferenţa cu care este tratat subiectul în alte câteva ţări membre, absenteismul fiind principala caracteristică ce se profilează pentru scrutinul anunţat.

În Franţa, aşezările politice care s-au produs în ultima perioadă se regăsesc în ambiţiile cu care partidele tratează alegerile din 13 iunie. Scrutinul va constitui o confruntare între pro-europeni şi suveranişti, de dreapta sau de stânga, în conformitate cu distribuţa de simpatie a electoratului în peisajul politic al ţării. 

Divizarea dreptei, între confederaţia centristă proeuropeană a UDF, condusă de François Bayrou, şi uniunea liberalo-gaulistă, condusă de preşedintele RPR, Nicolas Sarkozy, ambele anunţând că vor prezenta liste separate pentru europene, a permis detaşarea, în sondajele de opinie, a listei de candidaţi a socialiştilor lui François Hollande, creditat cu 26% din intenţiile de vot ale electoratului.

Extrema dreaptă, reprezentată de Frontul Naţional, este creditată cu puţine şanse, conform sondajelor de opinie, ca urmare a disensiunilor dintre Jean-Marie Le Pen şi colaboratorul său de încredere Bruno Mégret. Acesta din urmă a prezentat o listă separată de candidaţi, dar formaţiunea sa nu este creditată cu atingerea pragului de 5% necesar intrării în Parlamentul European.

În Anglia se va folosi pentru prima dată reprezentarea proporţională la scară naţională pentru desemnarea celor 87 de deputaţi. Conservatorii au intrat în campania electorală cu sloganul "În Europa, dar nu guvernaţi de Europa", sperând în capitalizarea tradiţionalului scepticism britanic faţă de Uniunea Europeană. Laburiştii, aflaţi la putere, au întârziat începerea campaniei electorale fiind conştienţi că au mai mult de pierdut decât de câştigat de pe urma prezentării tuturor problemelor Europei.

În Spania, sondajele de opinie creditează ca favorit guvernul de centru-dreapta şi Partidul Popular ale lui José-Maria Azanar, în faţa socialiştilor, test important înaintea alegerilor legislative, prevăzute să aibă loc în martie 2000. Valoarea de test a europenelor este cu atât mai pregnantă cu cât în aceeaşi zi au loc alegeri parţiale municipale şi regionale. 

În Belgia, scrutinul european coincide cu alegerile naţionale şi regionale care se desfăşoară în aceeaşi zi. Acestea din urmă sunt considerate foarte importante pentru viitorul statului federal, care depinde, după părerea tuturor observatorilor, de rezultatele pe care le va obţine extrema dreaptă flamandă a lui Vlaams Blok.

În Olanda lucrurile nu stau cu nimic mai bine în perspectiva scrutinului din 13 iunie. Demisia neaşteptată a guvernului de la Haga şi criza politică creată au trecut alegerile europene pe un plan secund de interes.

Germania are alocat, pentru Parlamentul European, un număr de 99 de locuri pentru care candidează 937 de candidaţi, reprezentând 23 de partide şi de liste electorale.

Şi în Austria acestea sunt privite tot ca un test datorită alegerilor legislative care sunt prevăzute să aiba loc în octombrie. Conform sondajelor de opinie, primele poziţii sunt ocupate de către Partidul Social-Democrat şi de către partenerii săi de coaliţie, Partidul Conservator precum şi de Partidul de extremă dreapta.

În Grecia confruntarea electorală se dă între partidul socialist PASOK, aflat la putere, şi conservatorii din Noua Democraţie. Revenind în fruntea sondajelor de opinie în urma războiului din Iugoslavia, principala problemă aflată în discuţie este aderarea Greciei la zona euro în 2001. 

Irlanda beneficiază, pentru Strasbourg, de un număr de 15 deputaţi şi de 42 de candidaţi. Alegerile europene sunt programate în aceeaşi zi cu cele pentru consilierii municipali, electoratul fiind chemat să-şi spună părerea privind organizarea alegerilor locale din cinci în cinci ani.

Portugalia beneficiază de un număr de 25 de locuri pe care şi le dispută 10 partide politice şi o coaliţie electorală.

Suedia are alocat un număr de 22 de locuri pentru Strasbourg, locuri care sunt disputate de 387 de candidaţi reprezentând 17 formaţiuni politice.

În Luxemburg alegerile europene se suprapun cu alegerile legislative. Problemele interne legate de scandalurile de corupţie, spălarea banilor şi deturnarea de fonduri, care acuză guvernul de coaliţie al socialiştilor şi creştin-democraţilor, duc alegerile europene pe planul secund.

Danemarca este percepută, de către observatorii UE, ca ţara cea mai indiferentă faţă de scrutinul din 13 iunie. Alegătorii danezi sunt aşteptaţi la urne mai degrabă pentru a-şi exprima sentimentele împotiva Europei, decât pentru partidele favorite. 

Pe acest fundal al alegerilor pentru Parlamentul European se mai poate menţiona un fapt important: autorităţile române au trimis o scrisoare Uniunii Europene prin care solicită prelungirea termenului până la care România trebuie să depună Programul Naţional de Aderare a României (PNAR) la Uniune.

Premierul Radu Vasile a declarat că termenul de depunere a fost amânat până pe 14 iunie datorită neînţelegerilor existente, în privinţa programului, între Ministerul Finanţelor şi Departamentul pentru Integrare Europeană. În absenţa acestui program, surse guvernamentale afirmă că România riscă să piardă, începând din anul 2000, credite comunitare nerambursabile în valoare de 800 milioane de dolari. 

 

6. Dialog româno-ucrainean la cel mai înalt nivel

Prima vizită oficială a unui şef de stat român în Ucraina constituie, potrivit declaraţiei preşedintelui Emil Constantinescu "un moment de descătuşare în toate direcţiile a relaţiilor bilaterale, în folosul ambelor state şi o garanţie a stabilităţii şi securităţii în centrul şi estul Europei". 

În urmă cu doi ani, la 2 iunie 1997, în plină campanie pentru integrarea în NATO, România semna Tratatul bilateral cu Ucraina. Tratatul asupra regimului frontierei de stat şi Acordul de delimitare a spaţiilor marine lăsau câteva probleme în suspensie: delimitarea platoului continental din jurul Insulei Şerpilor, statutul acesteia, regimul frontierei pe canalul Chilia. Conform Tratatului de bază, dacă în termen de doi ani nu se va fi ajuns la o înţelegere bilaterală, cazurile în dispută ar fi urmat să fie înfăţişate Tribunalului de la Haga. Nici drepturile minorităţilor din Ucraina nu se află la standarde europene. Kievul consideră că românii şi moldovenii sunt două naţionalităţi diferite. Conform statisticilor oficiale, în teritoriile româneşti alipite la Ucraina prin Pactul Ribbentrop-Molotov, în ţara vecină se mai află 135.000 de români şi 325.000 de “moldoveni”. 

Emil Constantinescu a propus exploatarea în comun a bogăţiilor platoului continental, fapt bine primit de preşedintele Kucima. Ucraina, care a primit întinse teritorii prin apartenenţa la URSS, este extrem de sensibilă la problemele de frontieră sau etnice. Parlamentul este dominat de comunişti, iar în ţară se manifestă puternice tendinţe centrifuge. O eventuală secesiune a Ucrainei este un coşmar pentru întreaga Europă. Preşedintele Leonid Kucima a depus până acum un efort constant pentru a impiedica reintrarea completă a ţării în sfera de influenţă a Moscovei. Din acest motiv şi datorită unei puternice diaspore ucrainene în Statele Unite, Kucima se bucură de un enorm sprijin occidental.

Pe plan intern, reforma economică nu a început în mod serios, ţara nu are o democraţie reală, naţionalismul este foarte puternic şi, uneori, agresiv. În toamnă, în Ucraina sunt alegeri prezidenţiale, iar realegerea lui Leonid Kucima, dorită de occident, este problematică. A discuta acum despre problemele spinoase rămase nesoluţionate în Tratat ar însemna blocarea relaţiilor bilaterale şi punerea în dificultate a celor doi preşedinţi, care au nevoie de sprijin pe plan intern, în propriile ţări. Ca urmare, s-a adoptat politica paşilor mărunţi. Schimburile economice dintre cele două ţări, care au, împreună circa 75 milioane de locuitori, totalizează numai 150 milioane de dolari. România a pierdut sume uriaşe prin investiţia făcută la Combinatul de la Krivoi-Rog. Cabinetul Radu Vasile solicită Guvernului Ucrainei să ia cât mai repede o decizie în privinţa finalizării construcţiei Combinatului minier. Partea română şi-a respectat obligaţiile contractuale în proporţie de 82%, terminând de executat un volum de investiţii de 128,5 milioane ruble transferabile dintr-un total de 774.54 milioane de ruble, în timp ce partea ucraineană, din 1997, nu a mai alocat nici un fond pentru finalizarea combinatului. Pentru a putea participa în continuare la finalizarea construcţiei combinatului, România ar trebui să aloce în acest an de la buget 144,76 milioane de dolari. În aceste condiţii, Guvernul României cere părţii ucrainene, în cazul în care nu mai doreşte continuarea lucrărilor de la Krivoi Rog, să preia toate obiectivele realizate sau în curs de realizare de către partea română, precum şi toate lucrările neterminate şi utilajele livrate, cu obligaţia de a achita în totalitate contravaloarea acestora. Ministrul industriei şi comerţului va solicita Guvernului Ucrainei o întrevedere pentru a clarifica problema. 

Au fost, de asemenea, abordate problemele colaborării pe plan militar, cultural şi al educaţiei, stabilindu-se ca în cel mai scurt timp să se întrunească Comisia economică româno-ucraineană. Preşedintele Emil Constantinescu a reliefat că momentul Cernăuţi, din 28 mai, al vizitei sale în Ucraina, după momentul Kiev, ar putea demonstra că "există în Europa şi posibilitatea rezolvării exemplare a acestor probleme", subliniind că "România oferă toate posibilităţile minorităţii ucrainene pentru a-şi exprima identitatea, pentru învăţământ în limba proprie, pentru dezvoltarea culturii şi putem să demonstrăm că pacea şi liniştea sunt bunuri esenţiale, pe care avem datoria să le asigurăm". 

În opinia preşedintelui Emil Constantinescu, fiecare drept acordat minorităţii ucrainene din ţara noastră este o garanţie că şi drepturile românilor din Cernăuţi, Odessa, Transcarpatia, Nicolaev sau Kirovgrad ar trebui să fie respectate. 

Constantinescu a apreciat că Universitatea multiculturală din Cernăuţi “este forma cea mai înaltă a spiritului european, fiind un exemplu de cooperare interetnică într-o perioadă şi o regiune care au nevoie de astfel de exemple”.

În ceea ce priveşte problemele comerciale, vizita delegaţiei române în Ucraina a stabilit următoarele puncte:

· Dezvoltarea cooperării între Ministerul Industriei şi Comerţului din România şi cel al Relaţiilor Economice Internaţionale din Ucraina. În acest sens s-a stabilit finalizarea negocierilor privind acordurile în transporturile feroviare, agricultură, fitosanitare, precum şi cooperarea în cadrul Organizaţiei Mondiale a Comerţului, pentru susţinerea Ucrainei în procesul de negociere a aderării sale.

· S-au stabilit consultări reciproce în domeniul acordurilor CEFTA, având în vedere şi interesul Ucrainei de a participa la această zonă de comerţ liber.

· S-a hotărât să existe un schimb periodic de informaţii (de două ori pe an) la nivelul adjuncţilor de miniştri pe linie de comerţ.

· Referitor la organizarea sesiunii Comitetului Consultativ Interguvernamental la Bucureşti, s-a mai opinat că ar trebui să se desfăşoare, în paralel, o puternică misiune economică cu oameni de afaceri ucraineni. 

· Au fost identificate acţiuni în cadrul grupurilor de lucru din industrie, energie, pentru luna iunie vizându-se formarea unor grupuri de lucru pe probleme de transporturi şi zone libere. 

· Se urmăreşte şi semnarea acordurilor de cooperare între Centrul Român de Comerţ Exterior şi organismul similar ucrainean, pentru promovarea exporturilor reciproce. 

 

7. Summit la Tolouse dedicat strategiei europene de apărare

Conflictul din Kosovo a demonstrat cu pregnanţă că Europa nu dispune încă de mijloacele necesare pentru a-şi putea asigura propria securitate. Pe hârtie există o asemenea strategie, concretizată printr-o forţă comună, Eurocorps, creată în 1992 şi compusă din trupe germane, franceze, spaniole şi luxemburgheze. Ca aripă europeană a NATO a fost creată UEO, Uniunea Europei Occidentale, dar aceasta are un rol defensiv şi nu a fost implicată în rezolvarea vreunei crize, cu excepţia unei participări la Forţa Internaţională de menţinere a păcii din Bosnia.

Eşecul majorităţii proiectelor europene în domeniul militar, culminând cu sateliţii de spionaj, a demonstrat că statele europene nu dispun de mijloacele necesare unei apărări comune.

La summit-ul bilateral de la Tolouse, desfăşurat la sfârşitul săptămânii trecute, Franţa şi Germania au anunţat că intenţionează să impulsioneze eforturile care să confere Uniunii Europene un rol militar, să coordoneze centrele de comandă din cele două ţări şi să demareze noi proiecte militare comune.

Preşedintele Chirac a declarat cu această ocazie că “Uniunea Europeană nu va putea exista niciodată pe deplin dacă nu va dispune de o capacitate autonomă de acţiune”. 

Declaraţia oficială a summit-ului conţine afirmarea faptului că singurul organism abilitat să gestioneze crizele globale rămâne Consiliul de Securitate al Natiunilor Unite. De asemenea, s-a decis ca statele din vestul continentului să-şi dezvolte industria de armament şi să se implice mai mult în cercetarea tehnologică.

Cancelarul german, Gerhardt Schroeder, a declarat că îl va susţine pe actualul secretar general al NATO, Javier Solana, să devină reprezentantul Uniunii Europene pentru Politică Externă şi Securitate (PESC).

 

8. Alegeri în Slovacia

Liderul Partidului Înţelegerii Civice, inginerul Rudolf Schuster, fost primar al oraşului Kosice, a devenit preşedintele Slovaciei, obţinând 57,18% din voturile exprimate la cel de-al doilea tur de scrutin al alegerilor prezidenţiale desfăşurate sâmbătă. 

Coaliţia de patru partide pro-occidentale aflată la putere în Slovacia l-a sustinut pe Schuster, care a invitat alegătorii să “evite o întoarcere înapoi şi să confirme avansul Slovaciei spre o Europă deschisă”. El a beneficat şi de voturile celor 600.000 alegători unguri şi ale demnitarilor bisericii catolice.

Deşi provine din rândurile vârfurilor comuniste şi a reprezentat stânga moderată, fiind ales în 1989 preşedinte al Parlamentului slovac şi apoi desemnat ambasador al Cehoslovaciei în Canada, Schuster reprezintă o speranţă pentru slovaci în dorinţa lor de a se integra în NATO şi UE. Slovacia, spre deosebire de cei trei vecini, Cehia, Ungaria şi Polonia, nu a fost invitată să adere la NATO, nu a fost nominalizată în primele rânduri ale listei pentru “valul doi” şi nici nu a primit asigurări de începere a negocierilor cu UE, aceasta deoarece vechiul guvern al contra-candidatului său, Vladimir Meciar, a fost acuzat de Occident de un important “deficit democratic”, în special datorită închiderii ţării într-un naţionalism intransigent după dezintegrarea Cehoslovaciei, în 1993. Schuster a afirmat că, fără cele două partide de stânga, Partidul Stângii Democratice şi Partidul Înţelegerii Civice, în Slovacia “nu ar fi putut să existe un guvern democratic”.

La scrutin s-au prezentat 75,45% dintre alegători, o participare sporită faţă de cea din primul tur de scrutin desfăşurat pe 15 mai. Vladimir Meciar, liderul Mişcării Pentru Slovacia Democratică, de opoziţie, a obtinut 42,82% din sufragiile alegătorilor.

După alegeri, Schuster a declarat: “Doresc să fac din Slovacia ceea ce am făcut din Kosice, un oraş in care coexistă numeroase etnii şi foarte tolerant în privinţa religiei”.

 

9. Relansarea Grupului de la Vişegrad

Alianţa dintre unguri, polonezi şi cehoslovaci sub denumirea de “Grupul de la Vişegrad”, formată în 1991 cu scopul promovării acestor ţări în NATO şi UE, a fost relansată pe 14 mai anul acesta la Bratislava, în capitala Slovaciei. Zona de liber schimb economic, la care au aderat ulterior şi România, Bulgaria şi Slovenia, denumită CEFTA (Asociaţia Central-Europeană a Liberului Schimb) promovată de Grupul de la Vişegrad, având ca obiectiv eliminarea tarifelor vamale, se încadrează în concepţia UE despre cooperarea regională ca o condiţie preliminară de aderare la UE. Acum a fost cooptată şi Slovacia, în urma rezultatelor sondajelor de opinie care indicau alegerea pro-occidentalului Rudolf Schuster în funcţia de preşedinte al ţării.

Recent, la Lvov, în Ucraina, au fost prezenţi alături de ţările central şi est europene şi preşedinţii altor ţări, precum Austria şi Germania, care au cerut impulsionarea cooperării transfrontaliere în zonă şi au discutat modalităţile de obţinere a stabilităţii în Balcani.

 

10. România este vizitată de înalte oficialităţi occidentale

În ultima vreme, România s-a aflat în vizorul unor importante oficialităţi europene şi americane. După discursul primului-ministru britanic, Tony Blair, în faţa Parlamentului, în perioada 31 mai-2 iunie în ţara noastră se va afla lordul Russel Johnston, preşedintele Adunării Parlamentare a Consiliului Europei, la invitaţia preşedinţilor celor două camere. El va avea întâlniri cu preşedintele Constantinescu, cu primul-ministru, Radu Vasile, cu preşedinţii celor două camere parlamentare şi cu liderii grupurilor parlamentare, după care va susţine o conferinţă de presă.

De asemenea, în viitorul apropiat este aşteptat în România şi Wesley Clark, comandantul suprem al forţelor armate NATO pe frontul din Kosovo.

 

11. Problema Caşmirului

Între India şi Pakistan au început iar, de câteva zile, tensiunile în provincia Caşmir, revendicată de ambele state şi care au făcut în ultimii 20 ani peste 25.ooo victime.

India a bombardat poziţiile gherilelor musulmane pro-pakistaneze, despre care s-a afirmat că ar avea şi sprijin britanic. Acest conflict de frontieră a fost resuscitat cu ocazia testelor nucleare efectuate de cele două puteri. Departamentul de Stat al SUA, Marea Britanie şi Rusia încearcă să medieze noul focar de război care ameninţă serios pacea planetei.

 

Anexe

 

Documentul care a stat la baza Proiectului Pactului de Stabilitate în Balcani (fragmente)

Studiul a fost elaborat de către Michael Emerson de la Centrul pentru Studii de Politică Europeană” din Bruxelles, document care a stat la baza proiectului Pactului de Stabilitate în Balcani. Documentul a fost supus lecturării unora dintre liderii politici europeni, a fost îmbogăţit cu ideile participanţilor la o reuniune a ambasadorilor (17 aprilie) şi a unei sesiuni “brainstorming”, condusă de Romano Prodi (28 aprilie). Textul final a fost difuzat într-un cerc restrâns pe 3 mai 1999. 

“Presupunând că războiul se va sfârşi prin a genera o nouă voinţă politică de a opta pentru soluţii decisive pentru un nou sistem general şi ordine civilă pentru Europa de Sud-Est, un punct de plecare realist trebuie să ia în considerare ambele laturi ale problemei:

· potenţialul UE de a oferi politici, participare instituţională şi surse financiare;

· nevoile diferitelor state din regiune.

Potenţialul UE

Zona economică europeană (varianta I)

Zona economică europeană iniţială (varianta I) a fost o inovaţie interesantă. Era o înţelegere între câteva state mici care doreau să fie parte integrată pe deplin în UE, fără să trebuiască să accepte toate structurile supranaţionale ale UE. Ele nu aveau nevoie de UE ca “ancoră” pentru valorile lor politice, în timp ce nici UE nu era prea doritoare să aibă prea multe state mici din motive instituţionale (trei dintre aceste state mici au decis că preferă calitatea deplină de membru, altele au continuat în formula iniţială).

Cu modificări importante, modelul este interesant pentru sud-estul Europei. (…)

Zona economică europeană (varianta II)

Zona economică europeană (varianta II) ar trebui să înceapă prin iniţierea creării unei zone de liber schimb multilaterale şi pan-europene (tarife zero pentru bunurile industriale) între UE, EFTA, zona economică varianta I, CEFTA, partenerii EU în uniunea vamală (Cipru, Turcia), precum şi “cei cinci”. În afara tarifelor zero, regulile din înţelegerea originală ar trebui să fie aliniate la înţelegerea paneuropeană din 1997 între EU, EFTA, EEA, şi CEFTA. (…) Primul stadiu, zona de liber schimb cu tarife zero, ar trebui implementată foarte rapid, preferabil în cadrul unui “big bang” la 1 ianuarie 2000… Nu ar trebui să existe nici o condiţionare politică, decât în cazul în care ele cad sub incidenţa superioară a unor sancţiuni comerciale sau blocade împotriva unui stat aflat în război (de exemplu Iugoslavia până la finele ostilităţilor). Ar trebui solicitată o înţelegere excepţională cu Organizaţia Mondială a Comerţului privind implementarea acestei dispariţii de tarife înaintea intrării tuturor acestor state în cadrul Organizaţiei, datorită circumstanţelor politice speciale şi a importanţei economice reduse a zonei în raport cu restul lumii. Pentru a permite o perioadă mai lungă pentru armonizarea politicilor vamale, intrarea formală în Uniunea Vamală cu UE şi Turcia ar trebui să fie prevăzută pentru 1 ianuarie 2003, coincizâd cu următoarea etapă a extinderii. (…) şările aparţind noii zone vor fi integrate într-un şir vast de politici ale UE, mai ales programe economice, într-un mod analog procesului actual de pregătire pentru calitatea de membru.

În rezumat, această zonă economică europeană ar trebui să cuprindă:

· zona de liber şi multilateral schimb cu tarife zero, cu ţările din EU, EFTA, EEA, CEFTA;

· alăturarea la sistemul înţelegerilor existente pan-europene;

· compensaţii bugetare pentru abolirea tarifelor;

· o clauză de evoluţie pentru deplina integrare în piaţa unică UE, prin adoptarea prograsivă a legislaţiei UE;

· includerea în programele educaţionale şi a operaţiunilor tip fonduri structurale.

Reconstrucţie şi investiţii 

Infrastructura 

Reţelele pan-europene şi coridoarele de transport sunt foarte avansate în concepţie şi planificare pentru a răspunde nevoilor sud-estului european. Unele dintre axele de transport ale regiunii au nevoie de investiţii masive, dar mai ales acelea care leagă între ele ţările regiunii şi, în acest caz, un actor important este Banca Europeană de Investiţii.

Regiunea, ca atare, poate fi considerată în lumina a trei categorii distincte. În prima se situează ţările pentru care finanţarea de preintegrare este deja la îndemă şi pentru care poate fi planificată o asistenţă postintegrare: Bulgaria, România şi Slovenia. Costul modernizării sistemului de drumuri în aceste ţări a fost estimat la 12 miliarde euro, iar costul pentru modernizarea feroviara la 7 miliarde euro. Două treimi din aceste sume sunt pentru Coridoarele Pan-Europene. Dar, foarte clar, într-o situaţie post-război în care Serbia se alătură integrării europene, aşezarea prezentă a coridoarelor trebuie să fie reconsiderată, în special a coridorului 4 care ocoleşte Serbia.

Al doile grup de ţări cuprinde Croaţia, Bosnia, Macedonia şi Albania. Cu excepţia Bosniei, singura lor sursă de finanţare pentru infrastructură este prin intermediul instituţiilor financiare internaţionale şi la dimensiuni modeste. În acest moment, un ajutor substanţial ar fi indicat acum din punct de vedere politic spre Macedonia şi Albania. În mod special, Croaţia are o considerabilă capacitate de absorbţie, inclusiv o autostradă pe coastă, care deserveşte sectorul turistic, şi posibilitatea de a îmbunătăţi facilităţile portuare pentru a uşura integrarea regiunii în economia europeană. Un total de 5 miliarde euro pentru o perioadă de zece ani ar avea un impact major asupra economiilor ţărilor din acest grup.

Cel de-al treilea grup cuprinde cele trei zone ale Iugoslaviei: Kosovo, Muntenegru şi Serbia. Kosovo a suferit de pe urma pierderii unor poduri relativ minore (preţ per unitate de aproximativ 10 milioane euro). Portul muntenegrean Bar va câştiga importanţă strategică în Balcanii integraţi în UE, fiind o prioritate construcţia unei devieri către Kosovo a actualului coridor Bar-Belgrad. La modul mai general, va fi nevoie de o imediată modernizare a reţelei de şosele şi căi ferate în Kosovo pentru a sprijini programul de reconstrucţie civilă…

Probleme de management 

… O propunere este crearea unei Agenţii sud-est europene pentru reconstrucţie (SEARD), ca subsidiar al Băncii Europene de Investiţii… În cazul proiectelor economice de infrastructură, ideea ar fi că SEARD ar deţine drepturi de proprietate în poduri sau alte construcţii valoroase şi prin aceasta îşi va putea securiza propriile sale investiţii şi va fi astfel mai aptă să atragă finanţatori externi privaţi. Este de dorit să existe o legătură cu BEI datorită enormelor rezerve financiare de care dispune aceasta şi de capacitatea sa de împrumut… În comparaţie, BERD are o capacitate financiară limitată şi, în acest moment, trebuie să absoarbă condiţiile extrem de dificile de operare din ţările CSI, în urma crizei financiare ruse. Cu toate acestea, BERD va putea fi extrem de valoroasă în rolul de acţionar activ în întreprinderile private din regiune, inclusiv în cele noi, care le vor înlocui pe cele distruse în prezentul conflict.

Noile categorii de membri

UE se confruntă cu o dilemă. Pe de o parte, realizează faptul că procesul său unic de integrare, clădit în jurul instituţiilor şi legilor sale şi-a dovedit capacitatea de a realiza reconcilierea şi ordinea civilizaţiei între naţiuni care fuseseră în război. Pe de altă parte, simte că actualul proces de extindere, incluzând trecerea de la 15 la, probabil, 27 de membri, reprezintă o presiune faţă de capacitatea sa maximă de absorbţie pentru extindere.

Statutul unui membru asociat al UE ar putea să cuprindă:

· o necesară identitate naţională recunoscută (dar n-ar trebui să fie microstate);

· o necesară includere în Zona economică europeană (II);

· o posibilă includere în Zona monetară europeană;

· existenţa necesară a unei înţelegeri privind securitatea civilă;

· existenţa posibilă a unei înţelegeri privind securitatea militară;

· reprezentarea extensivă, dar incompletă a instituţiilor UE;

· speranţa de a deveni membru cu drepturi depline, dar nu înainte de mulţi ani.

Resurse financiare şi costuri

Acordul de la Berlin asupra Agendei 2000 oferă unele perspective. Până în 2006, bugetul total de cheltuieli al UE ar trebui să atingă 104 miliarde euro, inclusiv 14 miliarde euro pentru cele noi şase state membre (cu populaţii ce totalizează 63 milioane de locuitori). Acest total lasă o marjă de 20 miliarde euro nealocaţi, asta înainte de a se atinge limita statutară de 1,27% din totalul GDP (124 miliarde euro). Din această sumă, 10 miliarde ar putea fi rezervate pentru statele aspirante care au mai rămas, trei state non balcanice cu o populaţie de 11 milioane locuitori (Letonia, Lituania şi Slovacia) şi două state balcanice cu o populaţie de 31 milioane de locuitori (Bulgaria şi România). Celelalte “cinci” state au o populaţie de 25 milioane de locuitori (Croaţia, RF Iugoslavia, Macedonia, Bosnia, Albania). Scări similare de finanţare sugerează cheltuieli anuale de aproximativ 5 miliarde euro în circumstanţe normale, ceea ce ar ajunge pentru a marca o schimbare importantă în perspectivele lor economice (suma reprezintă aproximativ 10% din actualul lor GDP). O sumă substanţial mai mare ar risca să se confrunte cu serioase probleme de capacitate de absorbţie sau ar crea condiţiile unei dependenţe faţă de ajutoare, un lucru de evitat…

Suma de 5 miliarde euro anual în fonduri bugetare ar trebui să permită finanţarea unor investiţii la scară mare şi a programelor de reconstrucţie, la aceasta adăugându-se compensaţiile bugetare pentru pierderea drepturilor vamale şi dreptului de “seniorie” în emisia monetară. Cu toate acestea, asemenea resurse de la bugetul UE nu includ fondurile de investiţii de la Banca Centrală de Investiţii, care are foarte mari capacităţi financiare. La finele lui 1998, EIB avea un total de 9 miliarde împrumuturi către ţările din Europa centrală şi de est şi a deschis o facilitate de împrumut preintegrare pentru ţările candidate de 7 miliarde euro pentru anii 1997-1999. 

Costurile războiului

Cifrele de mai jos nu cuprind şi costurile excepţionale ale reconstrucţiei post conflict. Încep să apară estimările războiului pentru RF Iugoslavia. Comisia Europeană a estimat 30 miliarde de euro, Carl Bild a menţionat 50 miliarde, iar autorităţile iugoslave au dat cifra de 100 miliarde. De partea NATO, costurile operaţiunilor militare au reprezentat 1 miliard de dolari pentru SUA în prima lună a conflictului şi a fost votată o creştere cu 12,9 miliarde de dolari pentru restul acestui an. Analiştii militari spun că un război prelungit cu operaţiuni tereste va costa 30 milirde de dolari, în timp ce Războiul din Golf din 1991 a costat 102 miliarde de dolari. 

Nevoi macroeconomice

Primele estimări ale efectelor macroeconomice ale conflictului (FMI şi Banca Mondială, 1999) arată o “gaură” în balanţa de plăţi pentru 1999 de aproximativ 1,5 miliarde de dolari pentru Albania, Croaţia, Macedonia, Bulgaria şi România.

Aspecte generale ale strategiei UE

Trei puncte strategiece trebuie reunite, rezumând ceea cea fost afirmat în capitolele precedente ale acestui strudiu.

Condiţionalitatea. Începerea negocierilor pentru Noua calitate de membru asociat ar trebui să fie condiţionată de respectul pentru criteriul stabilit al democraţiei /drepturilor omului/drepturilor minorităţilor, dar cu două menţiuni. Totalitatea complexului culturii “societăţii civile” a Europei moderne nu poate fi atinsă în Balcani în termenii unei singure generaţii, aşa că ce contează aici este estimarea dacă instituţiile politice respectă aceste drepturi fundamentale şi se îndreaptă în mod sincer în această direcţie. Pentru integrarea în regimul zonei libere multilaterale cu tarife zero ar trebui să nu existe nici un fel de condiţionare politică, în afara celor legate de ridicare sanctiunilor şi incetarea conflictului militar. Aceasta ar trebui să se producă datorită: a)valorii comerţului liber ca un mecanism cheie pentru deschidere şi întărirea unei guvernări sănătoase: b)poziţia Serbiei în geografia economică a întregii regiuni.

Capacitătile executive ale UE. Trebuie serios întărite, dar acest lucru se poate îndeplini în mod sigur. Inovaţii pentru decongestionarea Comisiei şi Consiliului din Bruxelles prin apariţia:

· Agenţiei sud-este europene pentru reconstrucţie şi dezvoltare, ca subsidiar al Băncii Europene de Investiţii:

· Fundaţia sud-este europeană pentru democraţie:

· Fundaţia sud-est europeană pentru educaţie.

Nevoile Europei de Sud-Est

…În ce priveşte statele din regiune sau de la marginea ei, Ungaria şi Slovenia se află deja implicate puternic în procesul de negociere a aderării. In cazul acestor două ţări există un scenariu destul de clar, anume că, în 1999, UE va propune o dată de integrare, aşa cum ar fi 1 ianuarie 2003. Ipoteza pe care mizează acest studiu este că un asemenea scenariu este necesar şi nu ar trebui modificat.

În cazul României şi al Bulgariei, lucrurile sunt mult mai putin clare, atât din cauza faptului că gradul de pregătire al acestor ţări în raport cu criteriile de la Copenhaga rămâne cu mult în urma primului grup de ţări candidate la integrare, cât şi datorită faptului că sunt cu mult mai afectate de noua situaţie din regiune. Aceste ţări suferă deja de pe urma consecinţelor economice imediate ale războiului şi ar putea primi un ajutor relativ sau cu mult mai putin favorabil din partea UE dacă grupul celor “5” va deveni beneficiarul unei noi iniţiative majore. Poziţia UE faţă de România şi Bulgaria ar putea fi următoarea:

· vor fi asigurări că propriile lor cereri de aderare nu vor fi schimbate din cauza creării unei categorii de Noi state membre asociate;

· strategia va fi de ridicare a şanselor celor “5” şi nu de întârziere a perspectivelor de integrare a celor două (joc de sumă pozitivă şi nu jocul zero);

· ar trebui să existe o asistenţă economică suplimentară pentru a le ajuta să absoarbă efectele adverse produse de război.

Strategiile de preaderare continuă să fie îmbogăţite pentru toate statele candidate la deplina integrare, iar acest lucru este deosebit de important pentru a reasigura România şi Bulgaria.

Conferinţa pentru sud-estul Europei şi Pactul de Stabilitate

…Mai întâi de toate, UE trebuie să se hotărască dacă este operaţional serioasă asupra integrării (economice, politice, instituţionale) a întregului sud-est european în UE în cadrul unui orizont de timp care începe imediat şi va dura în eternitate (integrarea nu are şi o strategie “de ieşire”). Dacă răspunsul este “DA”, atunci CEFTA va fi aruncată la gunoi şi întreaga piaţă, problemele monetare şi infrastructurale pan-europene vor fi guvernate în principal de planul de integrare în UE. În acest caz, conceptul de integrare balcanică este subsumat integrării europene.

Trebuie subliniat acest aspect, din momentul în care există unele voci, mai ales în SUA (spre exemplu rapoartele Comisiei Carnegie, dezbaterile din Consiliul pentru afaceri externe) care vorbesc despre o integrare regională separată de o integrare europeană. Argumentul este prezentat uneori ca şi cum regiunea Balcanilor ar trebui să se transforme după actualele conflicte, aşa cum s-a transformat Europa occidentală după cel de-al doilea război mondial cu ajutorul Planului Marshall.

O variantă adaptată este să considerăm că accentul se pune asupra integrării balcanice. Dar această teză este nulă ca opinie strategică, deoarece regiunea este prea mică pentru a prospera economic doar prin propriile puteri, iar guvernele şi populaţia doresc integrarea în UE şi nu au încredere în perspectiva integrării regionale doar între ei înşişi, şi asta pe motive bine întemeiate, pentru a spune doar atât. Desigur că va mai rămâne foarte mult loc pentru mecanisme de cooperare regională bazate pe ideea de proximitate…

A doua variantă, cea în care marele joc este integrarea Balcanilor în Europa, are exact aceeaşi filosofie, care vine din Planul Marshall. Numai că noua ordine din Balcani trebuie să se nască dintr-o strategie comună UE-SUA.

Cooperarea dintre SUA şi UE este solid fundamentată pe identitatea aproape totală a valorilor lor politice. Este clar că este nevoie de capacitatea militară excepţională a SUA în cazul unui război, dar este la fel de limpede că UE a devenit fundalul pentru viitor. Nu trebuie să existe nici un fel de îndoială faţă de magnitudinea operatiunii pentru UE, dacă va prelua responsabilitatea integrării regiunii întregi şi nu numai a celor cinci mici ţări cu o populaţie de doar 25 milioane locuitori. Aceasta va duce, inevitabil, la un nou context al relaţiilor cu Rusia, Ucraina şi Turcia şi la implicatii mult mai complexe.

Întregul proiect face parte din categoria recentelor sfidări cu care s-a confruntat UE în ultimii ani (piaţa unică, euro, actualele negocieri pentru extindere); de aceea este nevoie de o schimbare sistematică şi nu doar de management politic…

 

Războiul împotriva Serbiei este un război împotriva Europei

Fostul disident sovietic, adversar al totalitarismului, Aleksandr Zinoviev, a publicat în ziarul Le Monde un articol dedicat situaţiei din Kosovo, care se doreşte un advertisment sever împotriva a ceea ce autorul numeşte “cursa lumii occidentale spre totalitarism”. Datorită excepţionalei importanţe a acestui document, îl redăm în întregime:

“Se spune că, odată cu prăbuşirea comunismului sovietic, omenirea a intrat în epoca postcomunismului. Dacă nu ţinem seama de un asemenea “amănunt” cum este China, cu populatia ei de peste un miliard şi ceva de fiinţe umane, putem, eventual, accepta această afirmaţie, dar o asemenea descriere nu corespunde realităţii epocii actuale. Mai trebuie adăugat că omenirea a intrat în epoca postdemocratică. Democraţia şi-a îndeplinit rolul ca armă a lumii occidentale în lupta sa împotriva comunismului, în perioada războiului rece. De la prăbuşirea URSS, planeta a devenit “monostatală” sau “monopolară”, astfel încât democraţia a ajuns astăzi superfluă pentru liderii lumii occidentale. Mai mult: ea a ajuns să îi stânjenească în ambiţiile lor de cucerire a puterii mondiale. În vremea războiului rece, coexistau în lume forţele Occidentului democratic, cele ale Estului comunist şi cele ale lumii a treia. În sânul lumii occidentale, democraţia se întrupa în relaţiile dintre statele nationale, precum şi între forţele sociale şi politice din interiorul acestor state. Pluralismul, fără de care democraţia este de neimaginat, exista realmente şi îndeplinea un rol esenţial în această societate. De la sfârşitul războiului rece, care a avut drept rezultat înfrângerea blocului sovietic, a URSS şi a comunismului sovietic, asistăm la o decădere vertiginoasă a democraţiei, la toate nivelurile şi în toate sferele vieţii publice din ţările occidentale, mărturie a unei tendinţe extrem de puternice spre un totalitarism de tip special, căruia i-aş spune totalitarismul occidental.

Cursa lumii occidentale spre totalitarism este mascată de vălul gros al dezinformării, propagandei ideologice şi minciunii, practici care le depăşesc pe cele din epoca hitleristă şi stalinistă, atât prin amploarea şi mijloacele tehnice aflate la dispoziţie, cât şi prin penetrarea în rândurile intelectualilor şi ipocrizia sub care se ascund. Totalitarismul belicos al Occidentului avansează sub deghizamentul umanitarismului, democraţiei, luptei pentru drepturile omului şi justiţiei. Prin natura sa, prin acţiunile sale şi consecinţele pe care le are, acest totalitarism de tip nou este mai teribil şi mai periculos decât totalitarismele anterioare – hitlerist şi stalinist. Într-adevăr, el nu întâmpină nici o opoziţie serioasă, dispune de un număr infinit mai mare de mijloace, se bucură de sprijinul majorităţii popoarelor occidentale şi al popoarelor din sfera sa de influenţă, care sunt anesteziate din punct de vedere ideologic sau corupte cu ajutorul “cadourilor” occidentale.

Ceea ce liderii lumii occidentale întreprind în prezent în Iugoslavia, cu ajutorul puternicelor mijloace militare de care dispun SUA şi NATO, constituie un exemplu caracteristic în acest sens. Situaţia din Balcani este prezentată în mod total falsificat de către mass-media occidentală. Dacă Goebbels ar reînvia astăzi, nu ar putea decât să admire iscusinţa şi amploarea minciunilor fabricate de propaganda emulilor săi. Liderii lumii occidentale, dispunând de resurse politice, economice, militare practic infinite şi de un imens aparat de propagandă, sunt pe punctul de a stabili o ordine mondială care convine intereselor lor egoiste. Ei stabilesc acestă ordine cu ajutorul forţei, fără a ţine seama de interesele popoarelor astfel brutalizate, de nici o normă morală sau juridică, ignorând opinia publică şi interesele propriilor popoare şi dispreţuind cu desăvârşire instituţiile internaţionale pe care ei înşişi le-au creat.

Războiul contra Serbiei nu este propriu-zis un război, ci mai degrabă o operaţiune poliţienească, vizând pedepsirea unui popor care a îndrăznit să se împotrivească cât de cât proiectelor guvernului global şi să se opună, fie şi la o scară neînsemnată, occidentalismului şi mondialismului. Trebuia cu orice preţ înnăbuşit acest focar de rezistenţă, pentru a da o lecţie tuturor celorlalte popoare, pentru a le înspăimânta şi a le menţine în stare de docilitate. Lecţia şi-a făcut efectul. şările fostului bloc sovietic, inclusiv Rusia, se supun guvernului global care are sediul în SUA şi necesită un teritoriu adecvat pe continentul european, unde să poată stabili o bază militară giganitcă, utilizând ultimul strigăt al tehnologiei de război. De aici, acest guvern global intentionează să-şi extindă influenţa nu numai asupra lumii arabe şi a ţărilor din fostul spaţiu sovietic, dar şi asupra ţărilor Europei, inclusiv Europa occidentală, în sânul căreia încep să se ivească germenii unei opoziţii faţă de expansiunea americană.

Guvernul global, al cărui braţ armat s-a întrupat în Statele Unite, vrea să păstreze unitatea statelor occidentale, dar într-un anume fel, supunând Europa Occidentală propriilor sale interese. De fapt, războiul contra Serbiei constituie, în egală măsură, şi un atac împotriva civilizaţiei Europei Occidentale: este un război împotriva Europei.

